Avatar (film)

***Avatar *** (markedsført som ***James Cameron's Avatar***) er en amerikansk science fiction- og actionfilm fra 2009, skrevet og regissert av James Cameron. Sam Worthington, Zoë Saldaña, Michelle Rodríguez, Sigourney Weaver og Stephen Lang har hovedrollene.

Handlingen finner sted i 2154 på Pandora, en fiktiv måne i stjernesystemet Alfa Centauri, der menneskene driver gruvedrift for å utvinne et verdifullt mineral. Kolonistenes ekspansjon truer tilværelsen til na'viene, de innfødte på månen, samt resten av økosystemet på Pandora. Filmtittelen viser til fjernstyrte, genetiske blandinger av na'vier og mennesker som blir utviklet av menneskene i filmen for å samhandle med de innfødte. Jake Sully (Worthington) blir med i Avatar-programmet, men blir etter hvert et integrert medlem i na'vienes klan. I et stort slag mellom de to folkegruppene må han omsider velge side.

Cameron begynte arbeidet på *Avatar* i 1994, da han skrev et treatment på 80 sider. Innspillingen skulle egentlig begynne etter arbeidet med *[[Titanic (1997)|Titanic]]*, men han skrinla filmprosjektet fordi han mente at den nødvendige teknologien ikke var tilgjengelig. I 2005 begynte arbeidet på na'vienes språk, og Cameron begynte å utvikle et manus og det fiktive universet tidlig i 2006. Filmen ble utgitt for vanlig, todimensjonal projeksjon, samt i 3D. *Avatar* ble ansett som et gjennombrudd innen filmteknologi for sin utvikling av 3D-visning, og stereoskopisk filmproduksjon med kameraer som ble laget spesielt for filmen.

Filmen hadde verdenspremiere 10. desember 2009 i London og kinopremiere i Norge 18. desember samme år. Den fikk god kritikk, og ble en publikumssuksess med en totalomsetning på cirka 2,9 milliarder dollar i billettinntekter (til sammen for begge kinoutgivelsene). Den vant tre Oscar-priser for beste visuelle effekter, beste kinematografi og beste scenografi og ble nominert i ytterligere seks kategorier, blant annet for beste regi og beste film. Den vant også elleve Saturn Awards, blant annet for beste science fiction-film. *Avatar* er den første filmen i en planlagt filmserie; oppfølgeren **' ble utgitt i 2022. Filmen blir stadig analysert, blant annet for skildringen av kulturelle, politiske og religiøse samfunnsproblemer.

== Bakgrunn ==
I 1994 skrev [[James Cameron]] et [[treatment]] på 80 sider for ''Avatar''. Cameron ble inspirert av «alle science fiction-bøkene jeg leste som barn» og eventyrbøkene til [[Edgar Rice Burroughs]] og [[H. Rider Haggard]]. I august 1996 offentliggjorde Cameron at han skulle begynne innspillingen av ''Avatar'' etter arbeidet på ''[[Titanic (1997)|Titanic]]''. Den ville ta i bruk syntetiske eller [[Dataanimasjon|dataanimerte]] skuespillere. Spesialeffektene fra Digital Domain, som Cameron har en partneravtale med, ble med i prosjektet. De planla å starte innspillingen sommeren 1997 med lansering i 1999. Cameron mente imidlertid at den nødvendige teknologien for å visualisere handlingen best mulig ikke var tilgjengelig. Han bestemte seg for å jobbe videre med dokumentarfilmer og forbedre filmteknologien.

I juni 2005 gjenopptok han arbeidet med filmen, da under navnet ''Project 880''. Cameron skulle egentlig filmatisere [[manga]]serien ''Battle Angel Alita'', men valgte i stedet ''Avatar'' som sitt neste filmprosjekt. Han ble overbevist om at filmen var mulig etter at de dataanimerte figurene [[Gollum]], [[King Kong (2005)|King Kong]] og [[Davy Jones (Pirates of the Caribbean)|Davy Jones]] dukket opp i 2000-årene. Filmselskapet [[20th Century Fox]] innvilget Cameron 10 millioner dollar til å produsere et filmklipp som kunne illustrere ideene hans; denne viste han til produsenter ved 20th Century Fox i oktober 2005. Fox viste stadig usikkerhet i filmprosjektet, blant annet på grunn av problemene som oppsto under arbeidet på ''Titanic''. På et tidspunkt skulle [[Walt Disney Pictures]] produsere filmen, men Fox påberopte seg [[forkjøpsrett]]en.

== Handling ==
I 2154 har menneskene brukt opp jordens naturressurser. Organisasjonen Resources Development Administration (RDA) driver [[gruvedrift]] for å utvinne et verdifullt mineral, unobtanium, på Pandora, en fiktiv måne som går i bane rundt [[gasskjempe]]n Polyphemus i [[stjernesystem]]et [[Alfa Centauri]]. Pandoras [[atmosfære]] er giftig for mennesker, men månen blir bebodd av na'viene, de [[Urfolk|innfødte]] [[humanoid]]ene. De har blå hud, er tre meter høye og lever i harmoni med naturen og sin [[modergudinne]] Eywa. For å kunne utforske Pandoras [[biosfære]] har forskere utviklet fjernstyrte, [[Gensløyd|genetiske blandinger]] av na'vier og mennesker, som de kaller «avatarer». Hver avatar er genetisk tilpasset et menneske. Dette gjør det mulig for Jake Sully ([[Sam Worthington]]), en tidligere soldat i [[det amerikanske marinekorpset]] som ble lammet fra livet og ned, å erstatte sin avdøde tvillingbror i Avatar-programmet. Lederen av programmet, Dr. Grace Augustine ([[Sigourney Weaver]]), synes imidlertid Jake er en dårlig erstatning.



Under et oppdrag for å beskytte Grace og forskeren Norm Spellman ([[Joel David Moore]]) mens de samler prøver, blir Jake angrepet av en thanator, et stort rovdyr. Han løper inn i skogen og mister kontakt med Grace og Norm. Der blir han angrepet av ulvelignende skapninger, men blir reddet av Neytiri ([[Zoë Saldaña]]), en na'vi fra Omaticaya-klanen. Jake følger etter Neytiri og sier at han vil lære av dem, men hun svarer at «himmelfolket» ikke kan bli lært. Plutselig blir Jake omringet av små, eteriske, selvlysende skapninger som ifølge Neytiri er Ewyas frø. Hun tolker dette som et tegn og tar Jake med til klanen sin. Der møter han Neytiris foreldre, Eytucan ([[Wes Studi]]) og Mo'at ([[C.C.H. Pounder]]), som er klanens konge og dronning, og Tsu'tey ([[Laz Alonso]]), den neste i arverekkefølgen. Mo'at ber Neytiri trene opp Jake til å bli en del av samfunnet deres. Idet han sovner i en kokong i klanens såkalte «Hometree», våkner Jakes menneskekropp.

Oberst Miles Quaritch ([[Stephen Lang]]), lederen for RDAs militære styrker, lover Jake at han «skal få tilbake beina sine» om Jake i bytte forteller han om na'viene og klanens samlingssted, Hometree, et gigantisk tre som ligger over et stort lager med unobtanium. Forskeren Max Patel ([[Dileep Rao]]) tjuvlytter på forhandlingene og forteller det til Grace, som drar med seg Jake og Norm til en utpost på Pandora. I løpet av de neste ukene lærer Jake mer om na'viene, og han begynner etter hvert å sympatisere med dem. Livet med Omaticaya-klanen gir han et nytt syn på menneskelivet. Quaritch forteller Jake at oppdraget er utført og at han kan dra tilbake til jorden for å få operert beina. Jake ber han imidlertid om å vente litt, så han kan få gjennomført en seremoni som fullbyrder medlemskapet i klanen.

Etter seremonien blir Jake og Neytiri sammen foran «Tree of Voices», et hellig tre hvor man kan høre stemmene til sine forfedre, noe som fullbyrder forholdet deres. Neste morgen blir treet ødelagt av bulldosere som rydder vei mot Hometree. Jake forsøker å stoppe bulldoserne, og Quaritch innser at Jake har byttet side. Quaritich viser lederen av gruvedriften på Pandora, Parker Selfridge ([[Giovanni Ribisi]]), en video av Jake som forteller i videodagboken sin at na'viene aldri vil forlate Hometree. Selfridge ber Quaritch gå til angrep på treet, men Grace ber han om å gi dem en siste sjanse for å få overbevist na'viene om å flytte til et annet sted. Jake tilstår til resten av Omaticaya-klanen at han ble sendt dit som en spion og at han hele tiden visste om det kommende angrepet. Na'viene tar Jake og Grace til fange og ruster seg til angrepet. De har imidlertid ikke en sjanse mot de militære styrkene, og Hometree faller i slaget. Klanhøvdingen og flere na'vier dør.

Mo'at frigjør Jake og Grace, men de blir koblet ut av avatarene sine og tatt til fange av Quaritchs styrker. Piloten Trudy Chacón ([[Michelle Rodríguez]]), som skremmes av Quaritchs nådeløshet, frigjør Jake, Grace og Norm. Under flukten blir Grace skutt. For å gjenvinne klanens tillit gjennomfører Jake en «tsaheylu» – en nevral tilknytning – med Toruk, et dragelignende rovdyr som kun et fåtall na'vier kan gjøre en «tsaheylu» med. Jake finner de gjenværende na'vi-flyktningene ved klanens helligste sted, «Tree of Souls». Han ber Mo'at om å helbrede Grace. Hun gjør et forsøk på å overføre Graces sjel fra menneskekroppen til avatarkroppen, men Grace er for svak. Rett før hun dør forteller hun ham at hun ser Ewya og at hun er virkelig.

Jake forteller folket, med hjelp av Tsu'tey, at de bør samle klanene for å gjøre et opprør mot RDA. Før slaget begynner ber Jake Ewya om hjelp. Både Tsu'tey og Trudy dør under slaget, men na'viene får hjelp av dyrene på Pandora. Neytiri tolker dette som Ewyas svar på Jakes bønn. Jake hindrer et luftangrep på «Tree of Souls», mens Quaritch flykter i en metalldrakt. Han angriper utposten hvor Jakes menneskekropp ligger, som gjør at Pandoras giftige luft kommer inn. Quaritch blir drept av Neytiri før han rekker å drepe Jakes avatarkropp. Neytiri redder også Jake før han dør av den giftige luften. Na'viene sender mesteparten av menneskene tilbake til jorden. I siste scene blir Jake overført fra menneskekroppen til avatarkroppen og blir en fullverdig na'vi.

== Medvirkende ==
=== Mennesker ===
* [[Sam Worthington]] som [[Korporal#Amerikas forente stater|korporal]] Jake Sully, en tidligere soldat i [[det amerikanske marinekorpset]] som har blitt lammet fra livet og ned. Han deltar i Avatar-programmet.
* [[Stephen Lang]] som [[oberst]] Miles Quaritch, lederen for de militære styrkene og ansvarlig for sikkerheten til menneskene på Pandora.
* [[Sigourney Weaver]] som Dr. Grace Augustine, en [[Botanikk|botaniker]] og lederen for Avatar-programmet. Hun er også Jakes mentor.
* [[Michelle Rodríguez]] som Trudy Chacón, en pilot i marinekorpset som frakter deltakere i Avatar-programmet rundt på Pandora.
* [[Giovanni Ribisi]] som Parker Selfridge, lederen for gruvedriften på Pandora.
* [[Joel David Moore]] som Norm Spellman, en [[antropologi|antropolog]] som studerer plante- og dyrelivet som en del av Avatar-programmet.
* [[Dileep Rao]] som Dr. Max Patel, en forsker som jobber i Avatar-programmet og hjelper Jake i opprøret.

=== Na'vier ===
* [[Zoë Saldaña]] som Neytiri, prinsessen av Omaticaya-klanen som i løpet av filmen blir forelsket i Jake Sully.
* [[Laz Alonso]] som Tsu'tey, Neytiris forlovede og fremtidig høvding i Omaticaya-klanen.
* [[C.C.H. Pounder]] som Mo'at, Omaticaya-klanens spirituelle leder og moren til Neytiri.
* [[Wes Studi]] som Eytucan, høvding i Omaticaya-klanen, mannen til Mo'at og faren til Neytiri.

== Tema ==
Ifølge Cameron er ''Avatar'' en reise mot selverkjennelse, sett i lys av [[imperialisme]] og [[biologisk mangfold]]. Cameron sa at han var ute etter å oppdatere stilen til [[Edgar Rice Burroughs]] i ''John Carter''-serien og at han fikk inspirasjon fra jungelen i animasjonsfilmen ''[[Tarzan (film, 1999)|Tarzan]]''. Han har også uttalt at ''Avatar'' har fellestrekk med filmer som ''[[Jungelens evangelium]]'', ''[[Smaragdskogen]]'' og ''[[Prinsesse Mononoke]]'', som handler om konflikter mellom ulike kulturer og sivilisasjoner. Cameron påpekte videre likhetstrekk med dramafilmen ''[[Danser med ulver]]'', hvor en amerikansk soldat knytter nære bånd til en kultur han opprinnelig kjempet imot. Filmtittelen er en referanse til [[avatar]]er i [[hinduistisk mytologi]], der hinduistiske guder [[inkarnasjon|inkarneres]] i en kroppslig form. I filmen har menneskene skapt en teknologi som er i stand til å overføre et menneskes sinn inn i en annen biologisk kropp. I motsetning til [[Avatar (kommunikasjon)|avatarer på internett]], er avatarene i filmen ''fysiske'' kropper som fjernstyres av mennesker.

== Produksjon ==
=== Design ===


I januar til april 2006 arbeidet Cameron på manuset og utviklet en kultur for na'viene i filmen. Na'vienes språk ble skapt av Paul Frommer, en [[Lingvistikk|språkforsker]] hos [[University of Southern California]]. Språket består av cirka tusen ord, mens Cameron la til rundt 30 selv. Språkets [[fonem]]er består blant annet av [[ejektiver|ejektive konsonanter]] (som for eksempel «kʼ» i «skʼawng», det na'viske ordet for «idiot»). Cameron har sagt at språket delvis ble basert på [[maorisk]], språket til [[Maorier|den innfødte befolkningen]] på [[New Zealand]]. Utseendet til na'viene var basert på en drøm Camerons mor hadde om en høy, blå kvinne. Cameron jobbet med en rekke designere for å forme utseendet til na'viene med malerier og fysiske skulpturer da [[dataanimasjon]] ikke alltid var tilstrekkelig.

Filmen hadde to forskjellige scenografer og to adskilte [[Filmproduksjon#Dekoravdelingen|dekoravdelinger]]; én arbeidet med Pandoras [[Flora (botanikk)|flora]] og [[fauna]] og én utformet de menneskelige sidene ved filmen. Cameron ville at de fiktive dyrene i filmen skulle være «skikkelig glatte og aerodynamiske, (...) som en racerbil med fartsstriper». Designerne Neville Page, Wayne Barlowe og Yuri Bartoli bearbeidet Camerons ideer om Pandoras fauna til illustrasjoner som tjente tre formål: å fremstå uttrykksfulle, å fungere med animasjonsteknologi og å virke realistiske. Noen av dyrene ble designet med pustehull i [[luftrør]]et, på samme måte som biler har inntak. Disse gjorde det mulig for dyrene å bevege seg fortere ved å puste inn mer luft om gangen.

Pandoras flora er av den [[Tropisk klima|tropiske]] typen, og mesteparten av månens dyr og planter har [[Bioluminescens|bioluminescerende]] egenskaper. Jodie S. Holt, professor i [[plantefysiologi]] ved [[University of California|University of California, Riverside]], arbeidet med Pandoras flora og har sagt at plantene i filmen kan kommunisere med hverandre ved [[signaltransduksjon]]. Pandoras flora er større enn jordens på grunn av en tykkere [[atmosfære]], svakere [[tyngdekraft]] og sterkere [[magnetisme]]. Helicoradian-plantene i ''Avatar'', som Jake utforsker før han blir angrepet av en «thanator», ble basert på [[Flerbørstemarker|flerbørstemarken]] ''Spirobranchus giganteus'' i måten de trekker seg tilbake om de blir forstyrret.

For de svevende «Hallelujah-fjellene» ble designerne inspirert av ulike fjelltyper, blant annet [[karst]]formasjonene i Kina. De lot seg også inspirere av fjellkjeden [[Huang Shan]] og landskapet i de kinesiske byene [[Guilin]] og [[Zhangjiajie]]. Gruvedriftskolonien på Pandora ble inspirert av oljeplattformen «Noble Clyde Boudreaux» i [[Mexicogolfen]]. De brukte bilder, målinger og videofilmer til å skape en realistisk kopi med dataanimasjon i etterarbeidsfasen.

=== Innspilling ===
Innspillingen av ''Avatar'' begynte i april 2007 i [[Los Angeles]] og i [[Wellington]] i [[New Zealand]]. Scenene uten [[dataanimasjon]] ble spilt inn med en modifisert versjon av det [[Proprietær programvare|proprietære]] kamerasystemet Fusion Camera System, som ble utviklet av Cameron og Vince Pace. 3D-innspillingen av filmen ble gjort med en [[bildefrekvens]] på 24 bilderuter per sekund. Ifølge Cameron består filmen av 60 % dataanimerte elementer og 40 % [[realfilm]], i tillegg til bruken av [[miniatyr]]er. Innspillingen med [[motion capture]] varte i 31 dager og ble gjort på en Hughes Aircraft-scene i Los Angeles. Innspillingen av scenene uten dataanimasjon begynte i oktober 2007 i Stone Street Studios i Wellington. I forkant av innspillingen fikk skuespillerne trening i aktiviteter tilpasset rollefiguren, blant annet [[bueskyting]], [[ridning]] og bruk av [[skytevåpen]]. De måtte også trenes opp i språket, og [[Sigourney Weaver]] og scenografene møtte Jodie S. Holt for å lære seg metoder brukt av [[Botanikk|botanikere]] til å studere og ta prøver av planter.

For motion capture-innspillingen brukte Cameron et virtuelt kamerasystem, som gjorde det mulig for regissøren å se skuespillernes na'vi-figurer i sitt virtuelle miljø samtidig som scenen ble spilt inn. Cameron kunne da regissere scenen på samme måte som i en vanlig realfilm. Eldre filmteknikker tillot ikke å se det virtuelle miljøet før ''etter'' motion capture-innspillingen. Noen av scenene i filmen har både mennesker og na'vier i samme filmbilde, og for disse scenene brukte de et kamera som het «simulcam», en blanding av Fusion Camera System og det virtuelle kamerasystemet. Delen av filmbildet som er uten dataanimasjon ble tatt opp av simulcamet, mens den animerte delen ble tatt opp av det virtuelle kamerasystemet eller designet fra bunnen av. De animerte bildene legges oppå de ikke-animerte bildene ([[utvidet virkelighet]]). Det fullstendige filmbildet vises på en monitor som gjør det mulig for regissøren å fortelle skuespillerne hvordan de skal bevege seg i forhold til hverandre.

=== Visuelle effekter ===


''Avatar'' ble sett på som en banebrytende film rent teknisk. Det ble lagd et nytt system for å lyssette store arealer som blant annet Pandoras jungel og en [[motion capture]]-scene som var mye større enn de brukt i eldre filmer. Filmen introduserte også en ny form for motion capture-teknologi, som lettere kunne registrere skuespillernes ansiktsuttrykk. Hver skuespiller fikk en [[skyggelue]] koblet til et kamera på et stativ. Kameraet fanget ansiktsuttrykk direkte på det virtuelle kamerasystemet, og de ble lagret til effektarbeidet etter innspillingen. For å gjøre animasjonsscenene så detaljerte som mulig ble hver scene spilt inn med flere kameraer for å gi figurene flere vinkler. En av de mer utfordrende scenene var når Neytiri reddet Jakes menneskekropp; der ble det lagt fokus på skyggene og det reflekterte lyset imellom dem.

Filmeffektselskapet [[Weta Digital]] i [[Wellington]] i New Zealand stod for de fleste av effektene i filmen. [[Microsoft]] tilbød nye lagringsmuligheter som ble lagd spesielt for filmen, ettersom hver bilderute tok stor plass. Dette gjorde det mulig å gjøre alt av materiale tilgjengelig for alle involverte, selv om de arbeidet langt unna hverandre. Weta Digital fikk hjelp av andre effektselskaper til å bli ferdig i tide, blant annet [[Industrial Light & Magic]] (ILM). ILM arbeidet med kampscenene og kjøretøyene og fant opp en ny måte å lage [[Dataanimasjon|dataanimerte]] eksplosjoner på. [[Joe Letteri]] hadde hovedansvaret for effektene i filmen og vant [[Oscar for beste visuelle effekter]] for arbeidet.

=== Musikk ===
[[James Horner]] komponerte lydsporet til filmen, og hadde tidligere arbeidet med Cameron på ''[[Aliens]]'' og ''[[Titanic (1997)|Titanic]]''. Horner spilte inn deler av filmmusikken med et lite kor som sang på na'visk i mars 2008. Han arbeidet med [[Etnomusikologi|etnomusikologen]] Wanda Bryant for å skape en musikkultur for na'viene i filmen. Han komponerte musikken som to ulike lydspor slått sammen til ett. Han komponerte først ett lydspor som reflekterte na'vienes lydverden og slo den sammen med et adskilt, «konvensjonelt» lydspor. Den britiske sangartisten [[Leona Lewis]] ble valgt til å synge temalåten i filmen, «[[I See You (Theme from Avatar)]]». Den ble komponert av Horner, skrevet av Horner og [[Kuk Harrell]] og produsert av [[Simon Franglen]]. Jake Nava regisserte en musikkvideo til sangen som ble utgitt på nettsamfunnet [[MySpace]] 15. desember 2009.

Musikkalbumet ''Avatar: Music from the Motion Picture'' ble utgitt 15. desember 2009 av [[Atlantic Records]], og i 2010 kom det en utvidet versjon av platen med seks ekstra spor (spor 15 til 20 på listen under). Horner fikk god kritikk for arbeidet, og filmnettstedet ''[[Montages]]'' roste «Horners unike evne til å finne den umiddelbare, emosjonelle kjernen i hver eneste scene; hans unike evne til å fange essensen i miljøer, karakterer og univers. Ja, rett og slett filmens hjerte. Om det er de sansestimulerende scenene i skogen eller det er den biospirituelle bondingen som binder alle vesener på planeten sammen.» Følgende er lydsporet til musikkalbumet ''Avatar: Music from the Motion Picture Deluxe Edition''. Alle låtene er komponert av Horner.


== Utgivelse ==


''Avatar'' fikk dårlig omtale for [[Trailer (film)|filmtraileren]] som ble sluppet på internett sommeren 2009. Ifølge filmnettstedet ''[[Montages]]'' «''[reagerte] hele verden i en nærmest unison skuffelse over et univers som så ubehagelig artifisielt ut og karakterer som mest av alt minnet om figurer i et [[Videospill|dataspill]]''». Flere filmkritikere og grupper av tilhengere spådde at filmen ville bli en økonomisk skuffelse. Filmselskapet [[20th Century Fox]] hadde premiere på ''[[Alvin og gjengen 2]]'' samtidig med ''Avatar'' om sistnevnte skulle bli en fiasko. Noen analytikere trodde imidlertid filmen ville bli en kassasuksess på grunn av 3D-effektene.

Filmen hadde verdenspremiere i [[London]] 10. desember 2009 og kinopremiere i Norge og USA 18. desember. Filmen ble utgitt for vanlig, todimensjonal projeksjon, samt i [[3D-film|3D]]. [[Sør-Korea]] viste den også i [[4D-film|4D]]. Filmen fikk [[Motion Picture Association of America#Sensursystemet|aldersgrensen PG-13]] i USA, som vil si at noe innhold kan være uegnet for barn under 13. Den fikk 12 års-aldersgrense i Storbritannia av [[British Board of Film Classification]], og 11 års-aldersgrense i Norge av [[Medietilsynet]] med følgende begrunnelse: «Kraftige effekter og voldsomme scener gjør at denne filmen antas å virke skremmende på 7-åringer, filmen får derfor 11- årsgrense.»

[[James Cameron]], [[Jon Landau]], [[Zoë Saldaña]], [[Stephen Lang]] og [[Sigourney Weaver]] stilte opp til et panel under [[San Diego Comic-Con International|San Diego Comic-Con]] i juni 2009 for å promotere filmen, og 25 minutter av den ble vist for publikum. ''Avatar''s markedsførere samarbeidet med blant andre [[The Coca-Cola Company]] og [[McDonald’s]] for å reklamere for filmen. Filmen ble markedsført med to taglines: «Gå inn i verden» (''Enter the World'') og «Dra tilbake til Pandora» (''Return to Pandora'').

''Avatar'' ble en kassasuksess og tjente 2, 788 milliarder dollar (til sammen for begge kinoutgivelsene) på verdensbasis i billettinntekter. Den ble den femte filmen i historien som har spilt inn over én milliard dollar i billettinntekter, og i januar 2010 den første som har spilt inn over to milliarder. ''Avatar'' slo ''[[Titanic (1997)|Titanic]]''s rekord som [[liste over mest innbringende filmer|historiens mest innbringende film]] (uten justering for inflasjon). Justert for inflasjon er fremdeles ''[[Tatt av vinden (film)|Tatt av vinden]]'' fra 1939 den som har innbragt mest, mens ''Avatar'' ligger på andreplass. Den slo kinorekorder i flere land og var den mest besøkte filmen i 2010 i Norge.

=== Anmeldelser ===
Filmen fikk god kritikk. Den amerikanske nettsiden [[Rotten Tomatoes]] anslo at 83 % av totalt 293 anmeldelser var positive. Ifølge siden er kritikernes konsensus at «den er kanskje mer imponerende på et teknisk nivå enn som et stykke historiefortelling, men ''Avatar'' bekrefter [[James Cameron]]s enestående evne for fantasifull, absorberende filmproduksjon.» [[Roger Ebert]] fra ''[[Chicago Sun-Times]]'' ga filmen fire av fire stjerner og skrev at, i likhet med filmer som ''[[Star Wars Episode IV: Et nytt håp|Star Wars]]'' og ''[[Ringenes herre: Ringens brorskap]]'', «tilbyr [filmen] en ny generasjon med spesialeffekter». Han mente også at «det ikke bare er sensasjonell underholdning, selv om det er det også. Det er et teknisk gjennombrudd.» Kenneth Turan fra ''[[Los Angeles Times]]'' roste filmens «visuelle prestasjoner», men mente at i likhet med Camerons forrige film ''[[Titanic (1997)|Titanic]]'', har ''Avatar'' «kjedelig dialog og enkle rollefigurer». Turan skrev også at filmen «kommer til å få publikum til å se det fulle potensialet [i [[3D-film]]]».

[[Birger Vestmo]] fra ''[[Filmpolitiet]]'' ga filmen terningkast 6 og kalte det «en triumf for både fortellergleden og teknologien brukt til å formidle den». Mala Wang-Naveen fra ''[[Aftenposten]]'' ga terningkast 5 og skrev: «Plottet er ikke det nyskapende her. (...) Filmens skjønnhet ligger i det stormannsgale og vidunderlige visuelle arbeidet som er gjort med å portrettere fabeljungelen, dyrene og innbyggerne. Trekkene til Worthington og Weaver når de er animerte med utseendet til Na’viene, og de myke og naturlige bevegelsene er en hårreisende god oppvisning i hva CGI-teknologien tillater i dag. I tillegg kommer landskapsscener og filmvinkler hvor knapt fantasien har satt grenser.» Terje Eidsvåg fra ''[[Adresseavisen|Adressa]]'' ga terningkast 4 og skrev: «Handlingen er så enkel at den bidrar til effektiv spenning. Ettersom Cameron lesser på med viktig budskap med store bokstaver og litt teite replikker, tonesatt av [[James Horner]]s pompøse musikk, blir filmen litt for oppblåst og skurkene litt for endimensjonale til at historien når samme nivå som teknikken.»

Filmnettstedet ''[[Montages]]'' kåret ''Avatar'' til 2000-årenes 69. beste film og skrev: «''Avatar'' er en fantastisk, spektakulær, pompøs oppdagelsesferd inn i James Camerons fantasi, og en teknologisk milepæl som varsler en fullstendig utvisking av grensene mellom person og piksel i det kommende tiåret.» ''[[Time (magasin)|Time]]'' kåret filmen i 2012 til århundrets tredje beste film så langt (etter [[Ringenes herre (filmserie)|''Ringenes herre''-serien]] og ''[[WALL·E]]''). ''[[IGN]]'' kåret den til tidenes 23. beste [[science fiction]]-film og mente at det var den første virkelige oppvisningen i potensialet til 3D-kino.

=== Utmerkelser ===


''Avatar'' vant tre [[Oscar|Oscar-priser]] for [[Oscar for beste visuelle effekter|beste visuelle effekter]], [[Oscar for beste kinematografi|beste kinematografi]] og [[Oscar for beste scenografi|beste scenografi]] og ble nominert i ytterligere seks kategorier: [[Oscar for beste regi|beste regi]], [[Oscar for beste film|beste film]], [[Oscar for beste filmklipp|beste filmklipp]], [[Oscar for beste originalmusikk|beste originalmusikk]], [[Oscar for beste lydklipp|beste lydklipp]] og [[Oscar for beste lydmiks|beste lydmiks]]. Den vant to [[Golden Globe Awards]] for beste dramafilm og beste regi og ble nominert til beste originalmusikk og beste sang for låten «[[I See You (Theme from Avatar)]]». Musikken og filmlåten ble også nominert til hver sin [[Grammy Award]]. Filmen ble foruten dette nominert til åtte [[British Academy Film Awards]] («BAFTA-priser») og vant to for scenografien og effektene. Den vant seks [[Critics' Choice Movie Awards]] for beste actionfilm, beste scenografi, beste kinematografi, beste filmklipp, beste lyd og beste visuelle effekter. Filmen vant også elleve priser under [[Saturn Awards]]-utdelingen, blant annet for beste science fiction-film og æresprisen Visionary Award til Cameron. ''Avatar'' vant også publikumsprisene [[People's Choice Awards]] og [[Teen Choice Awards]].

=== Spin-off-produkter ===
''Avatar'' har fått flere [[spin-off]]-produkter. [[Ubisoft Montreal]] utviklet videospillet ''[[James Cameron's Avatar: The Game]]'', og Maria Wilhelm og Dirk Mathison skrev boken ''Avatar: en konfidensiell rapport om Pandoras biologiske og sosiale historie'', en fiktiv reisehåndbok om livet på Pandora. Wilhelm skrev også barneboken ''James Cameron's Avatar: The Reusable Scrapbook''. En annen bok, ''The Art of Avatar'' av Lisa Fitzpatrick, inneholdt skisser og arbeidsillustrasjoner fra filmen, og ''The Making of Avatar'' av Fitzpatrick og Jody Duncan Jesser tok for seg filmproduksjonen. Cameron har gitt forfatteren Steven Gould rettigheter til å skrive fire ''Avatar''-romaner for å utvide universet.

=== Video ===
Filmen ble utgitt på [[DVD]] og [[Blu-ray Disc|Blu-ray]] 22. april 2010 i USA i forbindelse med [[Jordens dag]]. ''Avatar'' var den bestselgende Blu-ray-utgivelsen i USA fram til januar 2015, da animasjonsfilmen ''[[Frost (film)|Frost]]'' slo rekorden. ''Avatar Extended Collector's Edition'' ble utgitt på DVD og Blu-ray 16. november 2010. Denne utgivelsen inneholdt tre versjoner av filmen: kinoversjonen fra 2009, spesialversjonen fra 2010 og en enda lengre versjon med en spilletid på nesten tre timer. Den nye versjonen inneholdt en ny åpningsscene hvor Jake er på jorden og en scene hvor Grace forklarer Jake hva som skjedde på skolen hun arbeidet på. Utgivelsen inneholdt også 45 bortklipte scener og annet bonusmateriale, blant annet dokumentarfilmen ''Capturing Avatar'' om produksjonen av filmen. ''Avatar'' ble utgitt på Blu-ray 3D 16. oktober 2012.

== Analyser og tolkninger ==


''Avatar'' blir stadig analysert for sine skildringer av dagsaktuelle temaer og samfunnsproblemer. Kritikere og analytikere har blant annet tatt opp filmens politiske undertoner. Noen mente at menneskenes fiendtlighet mot de innfødte i filmen (na'viene) er et budskap for [[urfolk]] i dagens samfunn. Andre mente at det var en gjenfortelling av den [[Rasisme|rasistiske]] myten om «[[den edle ville]]». Adam Cohen fra ''[[The New York Times]]'' sammenlignet na'vienes kamp med [[den amerikanske revolusjonen]], [[indisk selvstyrekamp]] mot [[Britisk India]] og [[Latin-Amerika]]s opprør mot [[United Fruit Company]]. Han skrev at filmen avslører «et velkjent prinsipp for [[totalitarisme]] og folkemord – at det er lettest å undertrykke de vi ikke ser». George Monbiot fra ''[[The Guardian]]'' kalte filmen «en fortelling om Europas engasjement i Amerikas urfolk. (...) Men dette er fortellingen ingen vil høre, fordi den utfordrer måten vi ser på oss selv. Europa ble massivt beriket av folkemordene i Amerika; Amerika ble grunnlagt på dem.»

Monbiot kommenterte at [[høyresiden]] «hater ''Avatar''» og trakk fram John Podhoretzs anmeldelse i det [[nykonservativisme|nykonservative]] tidsskriftet ''[[The Weekly Standard]]''. Podhoretz mente at filmen minner om en «[[Revisjonisme|revisjonistisk]] [[westernfilm]]» hvor «indianerne ble de snille og amerikanerne de slemme». Han skrev at den oppfordrer publikum til «å heie på de amerikanske soldatenes nederlag i et mulig opprør». Podhoretz kommenterte også filmens antiamerikansime og skrev at ''Avatar'' avslørte «hatet på militæret og amerikanske institusjoner og den oppfatningen at det å være menneske er for teit». Flere kritikere sammenlignet angrepet på «Hometree» med [[Terrorangrepet 11. september 2001|terrorangrepet]] på [[Verdens handelssenter i New York|Verdens handelssenter]] 11. september 2001, «men her er de amerikanske stedfortrederne gjerningsmennene, og ikke ofrene».

P. Keeton og P. Scheckner skrev boken ''American War Cinema and Media since Vietnam: Politics, Ideology, and Class'' og mente at ''Avatar'' «ikke bare er kritikk på imperialisme og kapitalistisk grådighet, men en film som endelig slutter seg til den oppfatningen at kun en amerikansk eksmarine kan få ting på plass. Det er, ganske enkelt, en science fiction-film om USAs rolle i Irak og Afghanistan – å fiendtlig okkupere to land for en potensiell økonomisk gevinst».

Filmen ble også analysert for sine sosiale og kulturelle undertoner, spesielt for klimabudskapet. Mala-Wang Naveen fra ''[[Aftenposten]]'' skrev: «De innfødtes ydmykhet overfor alt som puster understreker filmens klimapolitiske budskap om visse sivilisasjoners iboende evne til å drive rovdrift på naturen. Om vi tøyler markedskreftene, kan vitenskapen fremdeles redde oss.» Miljøaktivisten Lori Pottinger fra ''[[The Huffington Post]]'' sammenlignet handlingen i ''Avatar'' med ødeleggelsen av det [[Biologisk mangfold|biologiske mangfoldet]] i [[Amazonasregnskogen]] i [[Brasil]]. Pottinger trakk også likheter mellom bedriftslederne i filmen og Brasils daværende regjering.

David Boaz fra ''[[Los Angeles Times]]'' skrev at filmens konflikt lå i kampen om eierskapsrett. Han sammenlignet situasjonen i filmen med «Kelosaken», hvor en amerikaner sto opp for eierskapsretten sin etter at et legemiddelfirma forsøkte å kreve eierskapet til huset hennes. Boaz skrev: «Hun var også urimelig, i likhet med na'viene. (...) Fredfulle mennesker forsvarer eiendommen sin mot utenforstående som vil ha den og som har langt mer makt.»

''Avatar'' har også fått et religiøst overblikk. Vern Barnet fra ''Charlotte Observer'' mente at filmen stiller et viktig spørsmål om tro: «vil vi se [[Skapelsesmyte|skapelsen]] hierarkisk eller økologisk – fra oven eller gjennom gjensidig avhengighet? Filmen mener det siste; at et nettverk av energi strømmer gjennom alt; at det å forstyrre den naturlige balansen vil føre til katastrofe». Barnet sammenlignet na'vienes helligdom «Tree of Souls» med [[Yggdrasil]], [[verdenstreet]] i [[norrøn mytologi]]. Angela Himsel fra ''[[The Huffington Post]]'' kalte filmen «en ny versjon av [[Edens hage]]-syndromet» og påpekte fonetiske og begrepsmessige likheter med [[Første Mosebok]].

Mange kritikere og analytikere påpekte filmens forbindelse til [[hinduismen]], spesielt na'vienes likhet med hinduistiske guder som [[Krishna]] og [[Rana]]. Priya Rajsekar fra ''[[Irish Times]]'' mente at handlingen i ''Avatar'' minnet om hinduistiske læresetninger og begreper som for eksempel sjelens [[reinkarnasjon]], økologisk bevissthet og guddommenes reinkarnasjon på jorden. Rajsekar skrev videre at filmens miljøvennlige handlingsforløp minnet om [[Vedaene|vedisk]] filosofi.

Sheila Shayon skrev artikkelen «The Avatar in Us All» for ''The Huffington Post''. Hun skrev: «Eywas grunnleggende [[etos]] er balansen i naturen – ikke én kraft over en annen. (...) Døden blir ikke fryktet på Pandora, men blir sett på som et steg i livets evighet... det minner om [[Buddhisme|buddhistiske]] og [[Kristendom|kristne]] prinsipper om at det å leve godt også betyr å dø godt. Det viktigste i ''Avatar'' er kanskje avatar-konseptet i seg selv: at bevisstheten skifter fra strukturløst rom til begrenset kropp. (...) «Jeg ser deg», som na'viene sier, kan være en stor endring i menneskelige relasjoner hvis vi bare husker å se forbi avatarene vi alle bebor, til hjertet og sjelen på innsiden.».

== Ettertid ==

27. august 2010 kom den andre kinoutgivelsen av ''Avatar''. Denne ble markedsført som ''Avatar: Special Edition'' og ble kun vist i [[3D-film|3D]] og [[IMAX|IMAX 3D]]. Den er ni minutter lenger enn kinoversjonen fra 2009. ''Avatar: Special Edition'' inneholder blant annet en utvidelse av sexscenen, en scene hvor Jake, Grace og Norm besøker Graces gamle skole og en scene hvor Jake dreper Tsut'sey for å ende lidelsen hans etter at han ble skadet i kamp. Den andre kinoutgivelsen fikk en totalomsetning på 33, 2 millioner [[Amerikansk dollar|dollar]] i billettinntekter på verdensbasis.

[[Cirque du Soleil]]-showet ''Toruk - The First Flight'' er inspirert av ''Avatar'' og tar for seg hendelsene før filmen. Ralu, Enty og Tsyal er tre nye na'vier som introduseres i sirkusshowet. ''Toruk'' har vært på turné siden desember 2015 (per september 2016). Temaparken «Pandora–The World of ''Avatar''» i [[Disney's Animal Kingdom]] i [[Florida]] skal gjenskape naturlivet på Pandora. Byggingen ble satt i gang i 2014, og parken skal etter planen åpne i 2017.

Cameron har sagt at ''Avatar'' er første film i en planlagt filmserie og at fire oppfølgere er under produksjon. Han har sagt at disse «vil både fungere som frittstående fortellinger og som del av en større saga». Ifølge Cameron skal den første oppfølgeren ha premiere i 2020, mens de andre filmene forventes å ha premiere i henholdsvis 2021, 2024 og 2025. Han har sagt at de fire oppfølgerne skal spilles inn samtidig og at det meste av designarbeidet er ferdig. [[Sam Worthington]], [[Zoe Saldaña]], [[Sigourney Weaver]] og [[Stephen Lang]] har alle takket ja til å spille i de neste filmene. Innspillingen av ''Avatar 2'' begynte i september 2017. Oppfølgeren **' hadde premiere høsten 2022.

## Referanser




## Eksterne lenker
* 
* 
*  ''Avatar'' Wiki